Author: OI
Last saved by: agenda0
Company: MDPT SR

Predkladacia správa

V dňoch 15. – 23. apríla 2002 sa v Budapešti uskutoční riadne 60. výročné zasadnutie Dunajskej komisie (ďalej „DK“), ktorá je vytvorená na základe Dohovoru o režime plavby   na Dunaji (Belehrad, 18. august 1948). Členmi tejto medzinárodnej vládnej organizácie je 10 podunajských štátov (Bulharsko, Chorvátsko, Juhoslávia, Maďarsko, Moldavsko, Nemecko, Rakúsko, Rumunsko, Slovensko a Ukrajina) a Ruská federácia ako nástupnícky štát bývalého Sovietskeho zväzu. Úlohou DK je zabezpečiť dohľad nad dodržiavaním zásady slobodnej plavby na Dunaji, ktorá je otvorená pre občanov, obchodné lode a náklady všetkých štátov   na základe rovnosti podmienok prevádzkovania obchodnej plavby a vo vzťahu k prístavným   a plavebným poplatkom.

Na výročných zasadaniach DK sú prerokované tradičné otázky plavebnej, hydrotechnickej, hydrometeorologickej, právnej a finančnej povahy na celom úseku Dunaja. V tomto roku bude osobitná pozornosť venovaná aj problémom spojeným s úplným obnovením plavby na juhoslovanskom úseku Dunaja v oblasti Nového Sadu, na ktorom zrútené mosty i dočasný pontónový most znemožňujú normálny a bezodplatný prechod lodí. 

	Cieľom predkladaného materiálu je schváliť zloženie delegácie Slovenskej republiky na toto zasadanie a ustanoviť jej postup pri prerokovaní ťažiskových otázok na 60. zasadaní DK v oblasti legislatívno-technickej, hydrologickej, hydrometeorologickej, právnej                 a finančnej, ktoré sú spojené s ďalšou výstavbou a údržbou dunajskej vodnej cesty.

Medzinárodná dunajská vodná cesta, koridor VII v sieti transeurópskych dopravných koridorov, tvorí dôležitú tepnu aj v dopravnej sústave Slovenskej republiky. Jej význam vzrástol potom, čo v roku 1992 bolo otvorené kanálové prepojenie Rýn-Mohan-Dunaj, čím sa Slovensko napojilo na celoeurópsku integrovanú sieť vnútrozemských vodných ciest siahajúcu od Čierneho mora po Severné more a Baltické more. Umožňuje to prepravu            zo slovenských prístavov na Dunaji, resp. Váhu takmer do celej Európy a cez námorné prístavy Dunaja a Rýna aj do celého sveta.

Na základe záverov celoeurópskej konferencie o vnútrozemskej vodnej doprave, ktorá sa uskutočnila v Rotterdame 5.- 6. septembra 2001, sa začali riešiť aj otázky spojené               s liberalizáciou a prebiehajúcou harmonizáciou technických, profesionálnych, bezpečnostných                        a na infraštruktúru sa vzťahujúcich smerníc a podmienok plavby na Dunaji a Rýne. Na širokej medzinárodnej platforme boli tiež riešené zásadné otázky rádionavigácie a rádiového spojenia v plavbe, ktoré vyplynuli z  Regionálneho dohovoru zo 6. apríla 2000.

Na 60. zasadnutí DK bude prerokovaný široký okruh odborných otázok, ktoré sa dotýkajú medzinárodnej plavby na Dunaji. Navrhovaný "Postup delegácie Slovenskej republiky na 60. zasadnutí Dunajskej komisie" vychádza zo záverov riešení základných úloh od 59. zasadania DK, ktoré boli spracované v rámci expertných skupín - za aktívnej účasti Slovenskej republiky - a ktoré zahrňujú nasledujúce oblasti činnosti DK:

-	plavebné otázky
-	technické a rádiotechnické otázky
-	hydrotechnické a hydrometeorologické otázky, 
-	stav vodných ciest
-	prevádzka lodí a ekologické otázky
-	hospodárske otázky a štatistické analýzy
-	právne a finančné otázky 
- 	vydavateľskú činnosť DK

	V navrhovanej smernici postupu sú zohľadnené východiskové prístupy Slovenskej republiky, ktoré boli prezentované v rámci rokovaní expertných skupín: rádiové spojenie        v plavbe (28.- 29.5.2001 a 17.-19. 9.2001); preprava nebezpečných tovarov                            po vnútrozemských vodných cestách (19.-20.6.2001 a 26.- 28.2.2002); ekonomické                a štatistické otázky (3.-4.9.2001); zber odpadov z lodí plávajúcich po Dunaji (8.- 9.10.2001); právne a finančné otázky (29.- 31.10.2001); plavebné otázky (6.- 7. 11.2001 a 5.- 7. 2.2002); technické otázky (19.- 22. 11.2001) a hydrotechnické práce a práce spojené s rozvojom infraštruktúry (26.11.2001).

Jednou z najdôležitejších otázok, ktorá je v súčasnosti riešená v rámci DK, je hľadanie možností pre plné obnovenie slobodnej plavby na juhoslovanskom úseku Dunaja, kde            v oblasti Nového Sadu trosky zrútených mostov a dočasný pontónový most znemožňujú normálny prechod lodí. Na urýchlenie riešenia tohto problému bol zriadený „Projektový výbor“ v roku 2000, ktorého členmi sú predstavitelia členských krajín DK. Na financovanie úloh, ktoré vyplývajú z plnenia Projektu čistenia plavebnej dráhy juhoslovanskom Novom Sade bol dňom 22. novembra 2000 zriadený vo Viedni „Medzinárodný fond Dunajskej komisie pre čistenie plavebnej dráhy Dunaja“. Predpokladané náklady na čistenie Dunaja dosiahnu výšku 26 mil. EUR, pričom Európska únia prispeje čiastkou 22 mil. EUR a zvyšok uhradia členské krajiny DK, resp. iní darcovia. Slovensko, v súlade s uznesením vlády Slovenskej republiky, už vložilo prisľúbenú čiastku 360.000,- EUR do Medzinárodného fondu.

Riadenie prác spojených s realizáciou Projektu čistenia Dunaja vrátane hospodárenia      s fondom  zabezpečuje technická riadiaca skupina. Na základe medzinárodného výberového konania sa uskutočnil výber hlavného dodávateľa a subdodávateľov na zmapovanie dna Dunaja v dotknutej oblasti, zafixovanie miest so zbytkami výbušnín, vytýčenie dočasnej plavebnej dráhy,  na odmínovacie práce a  na vyčistenie koryta Dunaja od zbytkov z mostu Sloboda a Žežeľ. V súčasnom období sa  ukončuje výber dodávateľa na práce spojené             s vyčistením Dunaja od zbytkov z mostu Varadin.

Nedoriešeným problémov plavby cez juhoslovanský úsek Dunaja v Novom Sade je aj existencia pontónového mosta, jeho otváranie a zatváranie a vyberanie poplatkov.                   V súčasnom období je zabezpečené pravidelné otváranie pontónového mosta 2 x týždenne       v presne vymedzený čas a od 15. marca sa má otvárať - na základe dohody s Juhosláviou - 3x týždenne. Pre záverečnú fázu čistenia bolo dohovorené jeho trvalé otvorenie až do jeho úplného odstránenia pre zaistenie zlepšujúcich sa podmienok pre obnovujúcu sa plavbu         po Dunaji. Otázka vyberania poplatkov je tiež predmetom kritiky na DK, hoci nateraz sa už ich podarilo podstatne znížiť. Predpokladá sa, že tieto otázky budú na DK silne rezonovať.  

             Slovenská delegácia sa bude na rokovaní riadiť schváleným „postupom“.

2

035-202.3/19.02.2002